	  Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos šaulių sąjungos vykdomo pirkimo Nr. 10165992 „Automobilių ir kito transporto techninio aptarnavimo ir remonto paslaugos“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl Skelbime apie pirkimą pateiktos informacijos
Skelbime apie pirkimą (toliau – Skelbimas) konkrečiai Pirkimo daliai 5.1.5 papunkčiuose „Vertė“ nurodyta kiekvienai konkrečiai Pirkimo daliai skirta lėšų suma 150 000,00 Eur be PVM, kuri neatitinka kiekvienai Pirkimo daliai skirtos maksimalios lėšų sumos, nurodytos Pirkimo sąlygų 10.4. papunktyje.  
Vadovaujantis Įstatymo 35 straipsnio 3 dalimi, „Pirkimo dokumentų sudedamoji dalis yra <...> skelbimas apie pirkimą. <...> Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“. Tarnyba rekomenduoja patikslinti informaciją Skelbime, nurodant atskirų Pirkimo dalių vertes be PVM. 

2. Dėl viešojo pirkimo-pardavimo sutarties projekto sąlygų
2.1. Pirkimo dokumentų 8 priedo Sutarties projekto specialiųjų sąlygų 3 varianto (toliau – Sutarties projekto specialiosios sąlygos) 5.3.4. papunktyje „Sutarties kainos / įkainių peržiūra dėl kainų lygio pokyčio pagal Paslaugų grupių kainų pokyčius“ nurodyta: „Pirkėjas numato galimybę įsigyti Sutartimi įsigyjamų Prekių sąraše nenurodytų, tačiau su pirkimo objektu susijusių Prekių (toliau – Nenumatytos prekės) neviršijant 10 (dešimt) proc. Pradinės Sutarties vertės (jos nedidinant). <...>“ (toliau – Papildomų Prekių nuostata). Atkreiptinas dėmesys, kad šiuo atveju perkamos Paslaugos pagal BVPŽ paslaugų kodą „50112000 Automobilių remonto ir priežiūros paslaugos“, Pirkimo dokumentuose aprašyti reikalavimai paslaugoms, pateiktas perkamų paslaugų sąrašas. Pirkimo dokumentuose nėra pateiktas Prekių sąrašas, minimas Papildomų Prekių nuostatoje, todėl sąlyga, susijusi su galimybe įsigyti Pirkimo sutartimi įsigyjamų „Prekių sąraše nenurodytų, tačiau su pirkimo objektu susijusių Prekių“ Sutartyje negali būti taikoma. Taip pat pastebėtina, kad nenumatytų paslaugų įsigijimo galimybė aprašyta Viešųjų pirkimų tarnybos direktoriaus 2025 m. balandžio 17 d. įsakymu Nr. 1S-52 „Dėl Paslaugų viešojo pirkimo-pardavimo sutarties tipinių sąlygų patvirtinimo" patvirtintų tipinių Paslaugų viešojo pirkimo-pardavimo sutarties sąlygų (toliau – Paslaugų sutarties tipinės sąlygos) 5.4. papunktyje „Sutarties kainos / įkainių apskaičiavimas taikant kiekio (apimties) keitimo taisykles“. Atsižvelgdama į nurodytas pastabas, Tarnyba rekomenduoja patikslinti Sutarties specialiųjų sąlygų projektą.
2.2. Sutarties specialiųjų sąlygų projekto 5.5.1. papunktyje nurodyta: „Sutarties vertė, PVM dydis ir kaina nurodoma sutarties sudarymo metu, priklausomai nuo pirkimo dalių skaičiaus, dėl kurių sudaroma sutartis – sudarant sutartį vertė nustatoma sumuojant kiekvienai pirkimo daliai maksimalią skirtą lėšų sumą Eur su visais mokesčiais”, atitinkamai 5.5.3 papunktyje nurodyta: „Pirkėjas perka Paslaugas pagal poreikį Techninės specifikacijos 1 priede nurodytais įkainiais, neviršijant bendros Sutarties kainos“. Taip pat Pirkimo sąlygų 10.3. papunktyje nurodyta: „Dėl kiekvienos pirkimo dalies sudaroma atskira sutartis, išskyrus tuo atveju, jei atskirose pirkimo dalyse laimėjusiu bus nustatytas tas pats tiekėjas – tokiu atveju sutarties vertė yra apskaičiuojama susumavus kiekvienos pirkimo  dalies, dėl kurių laimėjusiu yra nustatytas tas pats tiekėjas”. Atkreiptinas dėmesys, kad Pirkimas skaidomas į 10 pirkimo dalių, kiekvienai pirkimo daliai skirta lėšų suma skiriasi, atitinkamai skiriasi ir kiekvienai pirkimo daliai tiekėjų pasiūlyti įkainiai, kiekvienos Pirkimo dalies sutartis gali baigtis skirtingu laiku ir panašiai. Tarnyba rekomenduoja patikslinti Sutarties projekto specialiąsias sąlygas ir atskirai nurodyti konkrečios Pirkimo dalies Pradinės Sutarties vertę, PVM ir Sutarties kainą bei patikslinti Sutarties projekto specialiųjų sąlygų 5.5.3 papunktį, nurodant, kad paslaugos perkamos neviršinat kiekvienos Pirkimo dalies pradinės sutarties vertės, nežiūrint į tai, kad sutartis dėl kelių Pirkimo dalių gali būti sudaryta su vienu tiekėju.   

3. Dėl Pirkimo dokumentų 2 priedo Techninė specifikacija (toliau - Techninė specifikacija) nuostatų
3.1. Pirkimo sąlygų 1 priedo Techninės specifikacijos (toliau – Techninė specifikacija) 2.3. papunktyje keliami reikalavimai garantinių automobilių aptarnavimui. Atsakyme į Tarnybos paklausimą (toliau – Atsakymas) nurodyti, kokie automobiliai laikomi garantiniais automobiliais, kokiu dažnumu ir už kokią kainą bus teikiamos garantinio aptarnavimo paslaugos, Perkančioji organizacija paaiškino: „Transporto priemonės, kurioms sutarties vykdymo laikotarpiu gali būti taikoma gamintojo garantija, yra tos, kurioms pagal įsigijimo dokumentus nėra pasibaigusi juose numatyta garantija. <...> Garantinių automobilių identifikavimas pasiūlymų pateikimo metu nėra aktualus, sutarties vykdymo metu už garantinių automobilių identifikavimą ir tiekėjo informavimą yra atsakingas asmuo už sutarties vykdymą. Garantinio aptarnavimo paslaugų dažnumo ir apimties iš anksto nustatyti nėra galimybės, nes jos priklauso nuo faktinio transporto priemonių eksploatavimo intensyvumo, ridos, techninės būklės bei gamintojo nustatytų aptarnavimo intervalų. Atskiras įkainis garantiniam aptarnavimui nėra nustatomas. Paslaugos būtų apmokamos pagal tiekėjo pasiūlyme nurodytus ir sutartyje nustatytus įkainius. <...>“. 
Vadovaujantis Įstatymo 35 straipsnio 4 dalimi, Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia. Atkreiptinas dėmesys, kad Techninė specifikacijos atskirame 2.3. papunktyje tiekėjui nustatyta pareiga užtikrinti garantinių transporto priemonių techninę priežiūrą, garantinių gedimų diagnostiką, garantinio remonto organizavimą ir pan., tačiau nėra nurodyta šių paslaugų apimtis, nenurodytos garantinės transporto priemonės, jų kiekis. Taip pat  atkreiptinas dėmesys, kad Techninės specifikacijos 1 priede nėra numatyta galimybė nurodyti su garantine priežiūra susijusių paslaugų įkainių, pavyzdžiui garantinių gedimų diagnostikos, techninės patikros (stabdžių sistemos, važiuoklės, pakabos, apšvietimo ir pan.),  programinės įrangos atnaujinimų ir pan.. Pažymėtina, kad nurodytos paslaugos ir reikalavimai joms yra aktualios Pirkime dalyvaujantiems tiekėjams ir gali įtakoti pasiūlymo kainą, nes nėra aišku, ar minėtos paslaugos turi būti teikiamos neatlygintinai, ar jų sąnaudos turi būti įtrauktos į kitų paslaugų įkainius, todėl tiekėjai neturi galimybės vienodai ir tiksliai apskaičiuoti pasiūlymo kainos. Siekiant užtikrinti racionalų lėšų panaudojimą (Įstatymo 17 straipsnio 2 dalies 1 punktas) ir viešųjų pirkimų principų laikymąsi (Įstatymo 17 straipsnio 1 dalis), Tarnyba rekomenduoja patikslinti Pirkimo sąlygas, aiškiai nurodant garantinių automobilių techninės priežiūros apimtis, dažnumą ir konkrečius garantinius automobilius bei nurodyti, kaip bus apskaičiuojama šių paslaugų kaina Pirkimo sutarties vykdymo metu.
3.2. Atsakyme dėl garantinių automobilių taip pat paaiškinta: „<...> Tais atvejais, kai gamintojo garantijos sąlygos numato garantinių gedimų šalinimą gamintojo sąskaita, už tokius darbus perkančioji organizacija nemokėtų.“ Pastebėtina, kad ši nuostata nėra nurodyta Pirkimo sąlygose, o paslaugų apmokėjimo sąlygos yra esminės sutarties sąlygos, todėl jos turi būti aiškiai nurodytos Pirkimo sąlygose. Tarnyba rekomenduoja patikslinti Sutarties projekto specialiąsias sąlygas. 
3.3. Techninės specifikacijos 3.2. papunktyje nustatyta: „Sutarties galiojimo laikotarpiu automobilių sąrašas gali būti keičiamas, išbraukiant nurašytus (nusidėvėjusius) automobilius arba papildant naujai įsigytais automobiliais.“. Tarnybai pateiktame Atsakyme Perkančioji organizacija paaiškino: „Konkretus garantinių transporto priemonių skaičius ir sudėtis sutarties vykdymo metu nėra pastovūs, nes dalis transporto priemonių garantinį laikotarpį praranda, o sąrašas gali būti papildomas naujai įsigytomis transporto priemonėmis, kaip tai nurodyta Techninės specifikacijos 3.2 papunktyje. <...> Techninės specifikacijos 3.2 papunktis įtrauktas siekiant užtikrinti sutarties vykdymo lankstumą pasikeitus perkančiosios organizacijos transporto priemonių parkui.“  Keliama sąlyga dėl papildomų automobilių įtraukimo į sąrašą Pirkimo sutarties vykdymo metu reiškia papildomas Pirkimo sutartyje nenurodytas paslaugas. Pažymėtina, kad Pirkimo dokumentuose nėra nustatyta šių papildomų paslaugų kainodara, todėl nėra aišku, kokiais įkainiais būtų apmokama už remontą transporto priemonių, kurios nebuvo įtrauktos į pirminį transporto priemonių sąrašą. Be to, tiekėjai, rengdami pasiūlymus, neturi galimybės nurodyti įkainių tokioms papildomoms paslaugoms. Taip pat Pirkimo dokumentuose nėra apibrėžta naujai įsigyjamų transporto priemonių apimtis, rūšys, modeliai ar kitos charakteristikos, galinčios turėti įtakos šių paslaugų kainai. Atsižvelgdama į tai, Tarnyba rekomenduoja patikslinti Pirkimo sąlygas, aiškiai apibrėžiant papildomų paslaugų apimtį (procentais ir (ar) vienetais) bei nustatyti kainodarą, pagal kurią būtų apskaičiuojama už šių transporto priemonių remontą mokėtina kaina. 


4. Kiti pastebėjimai
4.1. Pirkimo specialiųjų sąlygų 4.2. papunktyje nurodyta: „Tiekėjams nenustatomi kvalifikacijos reikalavimai, reikalavimai dėl kokybės vadybos sistemos ir aplinkos apsaugos vadybos sistemos standartų laikymosi“. Pirkimo specialiųjų sąlygų 4 priede „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ nurodyta, kad Tiekėjams kvalifikacijos reikalavimai „netaikomi“ ir „Perkančioji organizacija nereikalauja, kad tiekėjai laikytųsi kokybės vadybos sistemos ir (arba) aplinkos apsaugos vadybos sistemos standartų“. Tačiau Pirkimo specialiųjų sąlygų 1.6. papunktyje aplinkos apsaugos kriterijai nustatyti, Pirkimo sąlygų 7 priedo „Pasiūlymo forma“ 5 punkte nurodytos atitikties aplinkos apsaugos reikalavimams nuostatos. 
Atsakyme dėl Kvalifikacijos, kokybės vadybos sistemos ir aplinkos apsaugos vadybos sistemos standartų reikalavimų Perkančioji organizacija nurodė, kad Pirkime aplinkos apsaugos vadybos sistemos reikalavimai nurodyti Pirkimo specialiųjų sąlygų 1.6. papunktyje.
Atsižvelgiant į tai, kad Pirkimo dokumentai turi būti tikslūs, aiškūs, be dviprasmybių (Įstatymo 35 straipsnio 4 dalis), Tarnyba rekomenduoja patikslinti Pirkimo specialiųjų sąlygų 4.2. papunkčio nuostatas, o netaikomas nuostatas, pavyzdžiui, Pirkimo sąlygų 4 priedą „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“, pašalinti. 
4.2. Pirkimo dokumentų 8 priedo Sutarties projekto bendrųjų sąlygų 22.2 papunktyje „Sutarties nutraukimas Pirkėjo iniciatyva“ praleista 22.2.6. papunkčio nuostata: „22.2.6. Pirkėjas turi teisę vienašališkai nutraukti Sutartį ir kitais Specialiosiose sąlygose (jei taikoma) ir įstatymuose bei kituose teisės aktuose įtvirtintais atvejais”. 
Pirkimo specialiųjų sąlygų 10.2. papunktyje nurodyta: „Sutarties sąlygos rengiamos vadovaujantis Viešųjų pirkimų tarnybos direktoriaus 2024 m. vasario 8 d. įsakymu Nr. 1S-19 (Viešųjų pirkimų tarnybos direktoriaus 2025 m. balandžio 17 d. įsakymo Nr. 1S-51 redakcija)“. Tarnyba pastebi, kad minėtu įsakymu patvirtintos Prekių sutarties sąlygos.

Atsižvelgdama į aukščiau nurodytą informaciją, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis.  [2:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [3:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 

